Gõyak Osmitai Asa?
 Dor eke vostuk, mon'xak, rajyak vo desak apli oxi kherit khunna asta. He khunnevelean, ami te-te vostuk, tea-tea mon'xak, tea-tea rajyak vo desak vollkhotanv. Mhonnche, te khunnevelean tachi amkam vollokh ghoddta. Hi tachi vollokh, tachi kherit khunna mhonnlearuch tachi osmitai. Identity. He nodrentlean, konnachi osmitai gunnacher, konnachi dhormacher, konnachi bhaxecher, konn ekleachi nhespacher, khanna-jevnnacher, anik konnachi vagnnukecher ani sobhavacher legit adarloli asta. Gõykarak tor tanche, mhonnche Gõyche osmitaye vixim vicharxi zalear, chalto Gõykar, apleach monachea somdirant aple osmitayechi vollokh sodunk buchkolltana dista. Thoddeank aple osmitayecher visor poddla, zalear thoddeank apli osmitai kitem ti khoboruch na. Zalear, thodde, bhou korun zancher Purtugezancho ani tanchea kaideancho porinnam' zalole Gõykar Purtugez tich apli osmitai mandtat.
 "Gõychi osmitai toxi khubxea gozalincher dhorloli asa. Gõykaranchea sobhavacher, nhespacher, khanna-jevnnacher adarloli asa. Punn Gõychi poili ani voili osmitai ti Konknni bhas," oxem Goa Konknni Akademicho (GKA) odheokx Xri Pundalik Naik sangta. Purtugez Gõyant aile tednam tannim hi amchi osmitai, mhonnche bhas nas korunk zatat title-i upay ghetle. Bhaxechi lipi bodol'li, punn bhas mat bodlunk zaunk na. Punn aiz, khubxea Gõykarank he aple osmitayechi khobor na, vo khobor asun-ui te visorleat. . Apli osmitai khobor nasloleam ani khobor ason-ui visorloleam bhair anik-ui ek zomo asa. Hea zomeant, Xri Naikachea mota pormannem, potta khatir Gõyam bhair, mhonnche Bharot desa bhair, veg-vegllea desant nokri kortoleam vo jiyetoleam Gõykarancho aspav zata. "He 'Non Resident Indian' (NRI) aple osmitaye vixim ghuspagondollak sampoddlole distat. " Oxe te osmitaye vixim ghuspagondollak sampddonk tache fattlean karonnam asum yetat mhunn Xri Naik sangta. "Poilem, hea Gõyam bhair ravpi Gõykaramni aple bhaxecher durlokx kelam zait. Ani dusrem, ghoddie tancho zago bodol'la zait. Tech khatir, tankam Gõychi osmitai mhonnlear, bhas soddun her sogllem, zoxe porim jevonn-khann, nhesop, adi. Dekhunuch, he pordesantle Gõykar apunn Gõyam suttiank vo NRI zomtek yetat tednam, 'we are goans' oxem mhonnit Konknni uloinastana obhimanan inglez tastat," oxea utramni GKA-cho odheokx osmitaye vixim gondollak sampoddlolea Gõykaranchem chitr amche mukhar dovorta.
 Dhormacher Gõychi osmitai adarun asa mhunn Xri Naik mandun ghena. Kiteak tachea motan, dhormachem ek svotachem ostitv (existence) asa. Khuinchea-i dhormachea Gõykarachi osmitai tachea xant ani mond (polite) vagnnukentlean, tachea mon'xallea sobhavantlean disun yeta. Faleam tacho dhorm' bodol'lo mhunn tacho ho mon'xallo sobhav, konnachea-i monant bhorpa sarki tachi mogall-doyall vagnnuk bodolchi na. Gõyantlea dhormank ani osmitayek kosloch som'bond na hem dakovn ditana Xri Naik Gõykaranche monisponnache osmitayecher uzvadd ghalpi anik ek 'interesting' gozal sangta. "Purtugez Gõyant aile tednam khubxea Gõykarank tannim kristaile vo kristanv kele. Thoddeank tannim kristanv zalear tankam hem ani tem dita mhunn sanglem. Thoddeank tannim bollan kristanv kele. Thoddea Gõykaramni dhormavelean zhogddim ani kestanvam nakat mhunn somjikayen kristanvponn apnnailem. Mhonnche, Gõykaramni aplo dhorm' legit aple somjikayeche ani xant sobhavache osmitayekuch lagun apnnaila. "
Konknni bhas hi Gõychi osmitai hem sot aiz fokot Konknni bhaxecho obhiman ballgupi lokam purtench uronk na, punn Moratti bhaxecho-i obhiman ghevn mirovpi Gõykaramni-i tem mandun ghetlolem dista.
 "Konknni hich amchi khori osmitai," oxem Moratticho khoddegantt khambo ani Gomantak Moratti Akademicho adlo odheokx Xri Gurudas Sawal mandta ani sangta. Moratti bhas zata titli aplea mathear ghevn nachpi oxe toreche Gõykar Konknni apli osmitai mhunn mandun gheta tednam, bhov sobhavik ritin konnachea-i monant prosn ubo zaum yeta to oso: "Zalear, Gõyant Moratti khoim urta tor? " Oxea prosnak, eka kallar 'Nova Prabhacho' potrokar mhonn kam' korpi toch Xri Sawal oxi zap dita - "1961 kallantli poristhi aiz na. Bhaxecher adarloli osmitai aiz disan-disa unni zait veta. Eka kallar, Moratti apli avoy bhas ani tich apli osmitai oso lokacho somoz aslo. Tantuntle 67 te 50 tok'ke lok azun-ui Moratti bhas apli osmitai ani sonvskrutai mandtat hem sot. Zorui Moratti amchi osmitai nhoi, torui ti osmitai mandtolea lokacha sangnneacher amchean durlokx korunk zaina. Moratti apli osmitai mandpi lokachem mot amkam pottona zalear-ui ami tanchea tea motak man divpachi goroz asa. "
"Gõychi khori osmitai mhonnlear kitem tem sangunk aiz matxe il'lem kottin zata. Punn toso tor ami barik niyall kelear, amche osmitayek Bharoti ani Purtugez fattbhuim (background) asa," oxem Ponnje, Fontainhas ravpi Xri Fernando do Rego sangta.
 Gõyant don osmitayo - Kristanv ani Hindu - asat oxem Xri Regochem mot asa. Ostomtechea probhavan Kristanvanchi osmitai sarkich bodol'li ani tannim ostomtechem jivit apnnailem. Punn, hindu lokan mat apli nizachi osmitai samball'li, oxea utramni Xri Rego Gõyche osmitaye vixim aple vichar manddta te kitle porian sarke asat tacher vichar korcho poddtolo.
 Tachea mota pormannem, "bharotiponn (indianess) hich Gõykaranchi osmitai ani buniad. Ani Purtugezamni Gõycher raj kelem tednam hi buniad anik-ui thir zali. "
"Khoinchea-i eka desan vo rajyan dusrea desacher vo rajyacher aplo xek' vo dadagiri choloili zalear-ui, to des vo raj purai ritin apli osmitai soddinam. He nodrentlean Purtugezamni amcher 450 vorsam raj kelem. Torui tanchean amchi 100 tok'ke asloli bharoti osmitai bodlunk zavnk na," oxea utramnim Gõy Sorkarachea Xetki (Agricultural) Khateant 30 vorsam nokri korun teach Khateacho Zodd-Son'chalok (Jt. Director) mhunn nivrut' (retire) zalolo Xri Rego Gõyche ani bharoti osmitaye modem kainch bhed-bhav na mhunn dakovpacho proyotn korta.
 Gõychea Gõyant ravpi Gõykaranchea mota pormannem, Gõyche osmitaye vixim oxem chintop zalear, on-Gõykarank kitem mhonnpachem asa?
 "Gõyche suttke vellar Gõykar Purtugez nagrik asle. 1962 vorsa, Gõykarank bharoti nagrikponn divpacho bharot sorkaracho kaido ailo. Mhonntoch, Gõy suttke vellar jea Purtugez Gõykarank hem bharoti nagrikponn favo kelem, tich Gõychi osmitai asa," oxem fattlim 43 vorsam Gõyant aplo svotacho dhondo choloitolo mull Kerollacho Xri M K Kos sangta.
 Gõykaranchi osmitai azun-ui Purtugezanche Ghottnnent asa oxem-i Xri Josachem sangnnem asa. Gõy suttke vellar Gõyant aslolea konn-ui Gõykarak Purtugez nagriponn zai zalear tachi vevostha Gõykaram khatir Purtugez kaideant keloli asa. Ho kaido ani faido fokot Gõykarank, Gõyam bhailean yeun Gõyant 15 vorsam odik ravun Gõykar mhunn sertifikett ghetlolea lokachea vantteak to matui yena oxea-i utramni Xri Jos Gõyche osmitayechi ek veglli bazu manddta.
 Xri Josache sangnne pormannem, Purtugez 'Civil Code'-achea khal Purtugezancho adlo kaido fokot Gõykarank lagu zata, ani hem-ui Gõykaranchem osmitayechem ek khaxelponn asa. Itlench nhoi, tor "Communion of Assets" hea kaidea pormannem 'Income Tax'-achea faidea khatir Gõyant poti-potinichi yennavoll ekamekak vanttun veta ani ho kaido fokot Gõyant ani Gõykaram khatiruch asa tacher-ui Gõychi osmitai dhorloli asa oxem Xri Josachem thir mot asa.
 Gõychi osmitai zorui dhormacher adarloli na, torui poriotonna purtem tori Gõy hem katolk raj mhunn chitrailolem asa, punn tem sarkem na oxem Xri Josak dista. Gõyche osmitayecho zagea kodde-boroch lagincho sombond asa oxem mandun ghetana, bhaxevelean-ui Gõychi osmitai disun yeta, punn fokot bhas hi osmitayechi khunna zavnk zaina oxem to mhonnta. Kiteak, 1961 vorsa uprant-ui lok Purtugez ani Konknni bhas uloitalo oxe-i ritin M K Jos aplea tea mhonn'nnea fattlem karonn dita.
 "Gõychi osmitai amchea purvozancher adarloli asa. Zache purvoz Gõykar, ani tea purvozanchem nanv tor khoinche-i komunidadint boroilolem asa ani tachean aple zonn gheum yeta zalear, tacher Gõykarachi osmitai tharloli asa," oxem 'Gomantak Times'-acho adlo mhalgoddo potrokar Xri Bosco de Sousa Eremitachem mot asa.
 Xri Eremita osmitayeche nodrentlean Gõykaranchem anik ek khaxeleponn sangta - "aiz Gõyant on-Gõykarancheo (non- Goans) zaiteoch khannavolli ubeo zaleat, ani te apunn Gõychem jevonn randtat ani vaddtat mhunn sangun aplo dhondo kortat. Punn khoro Gõykar asa to, apleak randunk iena zalear-ui khannavollimni ditolem khoinchem jevonn niz Gõychea suvadachem ani khoinchem Gõycho suvad naslolem tem spoxtt sangunk xokta. "
Xri Eremitache sangnne pormannem, Konknni bhas hi dubava viret Gõychi osmitai. "Kiteak, Gõyam bhailo ani videxantlo lok legit hanga matui addkhollonastana Konknni uloitat, punn Konknni uloitana tim Gõykaram nhoi mhunn tanchea uch'charavelean (pronounciation) ani bolientlean (dialect) spoxtt ritin dista. " Punn bhaxeche nodrentlean Gõyche osmitayecher hoch aplo vichar manddun Xri Eremita ogi ravona. "Gõyant devnagari madheomantlean mullavo xalla suru korit porian hea xallamni devnagorintlean Konknni bhas samballpacho matui proyotn kelolo disona tem spoxtt dista. Poili gozal, devnagorintlean mullaveo xalla suru zait porian avoy-bapain aplea bhurgeank inglez xallamni ghaleant ani taka lagun atam inglez iskolam vaddleant. Aiz hea inglez xallamni xikpi Konknni poros inglezuch chodd uloitat, taka lagun bhaxecher adarun asloli osmitai fuddem vochun na zavpachi bhirant asa. Dusrem, aiz mullavea xallamni ji Konknni xikoitat ti ami adim uloitale te godd, ruchik ani sade-sude Konknni poros khub veglli ani kottin asa," oxea utramni Xri Eremita bhaxecher adarlole osmitayevelean Gõykarank kholayen niyall korpa sarke aple vichar manddta.
 Gõyant Gõychi osmitai rakhpachem kam' boreach promannan dhorman, ani tem-ui zalear kristi dhorman kelam oxem-i ek mot Xri Eremita manddta, ani tache fattlem karonn-ui dita. . "Gõychi osmitai samballche khatir Gõyche igorz-maten aiz meren osmitai samballpache sabar chollvollimni bhag ghetla ani azun-ui ghet asa hem amchean nakarunk zaina. "
Bhas hem sonvskrutayechem protik oxem mhonntat. He nodrentlean, Gõychi sonvskrutai ani osmitai Konknni bhaxent asa hem sot ami mandun ghetanv. Punn tech vangdda, hea sombon'dan ami anik ek sot amchea dolleam mukhar dovorchem poddtolem. Aiz Konknni bhas Gõychi Rajbhas zaun 20 vorsam odik zalim, torui Rajbhas Kaido chalik lagona ani toso to chalik lagonk na mhunn Konknnik apli osmitai mandtoleank-ui tachem vhoddlemxem poddon vochonk na. Kiteak, aiz Gõyant khubuch mollancher inglez bhas aplo xek choloita ani tech bhaxentlean aplim kamam borim zatat oxem Gõykarank disunk laglam. Dekhun, boreachxea zannamni tantuntleanuch aplo ani aple fuddle pillgecho fuddar korpacho-i rosto dhorpachi survat kelea. Mhonntoch, 450 vorsam Gõyant ravun-ui Gõykaranchi osmitai asloli Konknni bhas sompoupachem jem kam' Purtugezam kodde zaunk na tem faleam Gõykaruch korun mekllo zavcho na mum, oso prosn poddta.
 whole year. Email gulabq8@gmail. com or dial (+965) 99391452 for more details.
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
- ► 2010 (21)
- ▼ 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 